《龙兴客旅效子美寓居同谷七歌 其四》
宋代·李新

有弟有弟汴之阳，共失所怙心摧伤。裁书黄耳送不到，道远未知存与亡。

岁云暮矣天苍苍，雁飞安得随汝行。呜呼四歌兮歌愈急，漏天为我同时泣。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。